

**TERVETULOA** **ILTAPÄIVÄTOIMINTAAN!**

Ampun 4H -yhdistys tuottaa Orimattilan kaupungin iltapäivätoimintaa ostopalveluna Myllylän, Vuorenmäen ja Tönnön kouluilla. **Tutustu tähän tiedotteeseen huolella, sillä se sisältää tärkeää tietoa. Tutustu huolella myös hyväksymispäätöksen yhteydessä toimitettuun Orimattilan kaupungin iltapäivätoiminnanoppaaseen!**

Ilttis kokoontuu koulupäivien jälkeen enintään klo 17 saakka koulun tiloissa ja sen lähiympäristössä. Iltapäivätoiminnassa noudatamme koulun järjestyssääntöjä sekä Orimattilan kaupungin iltapäivätoiminnan periaatteita. Toimintaa ohjaavat ammattitaitoiset ohjaajamme.

Iltapäivätoiminnassa touhutaan monipuolisesti vuodenajat ja teemajuhlat huomioiden. Päivittäin tarjotaan välipala (varmistathan, että tieto mahdollisista allergioista on toimitettu **ohjaajalle**!), leikitään, liikutaan ja ulkoillaan (sään salliessa). Läksyjen tekeminen on myös mahdollista, joskin vapaaehtoista. Huomioithan, että läksyjen tekeminen on aina vanhempien vastuulla. Läksyjen tekemisestä iltapäivätoiminnassa tulee sopia lapsen ja iltapäiväohjaajan kanssa. Iltapäivärutiinit ja ohjelmat muovautuvat lapsien toiveiden ja tarpeiden mukaan. Aika iltapäivätoiminnassa saattaa olla jopa koulupäivää pidempi, joten meille tärkeää on, että jokainen lapsi viihtyy iltapäivätoiminnassa.

Ilmoittautumisen yhteydessä kerrotun ilttisajan voi tarkentaa tai muuttaa kun lukujärjestykset on jaettu. Ajan muutosta tulee AINA ANOA KIRJALLISESTI pedanetistä löytyvällä lomakkeella. Lomake tulee palauttaa iltapäivätoiminnanohjaajalle (teemme muutoksia laskutukseen AINOASTAAN kirjallisen muutosilmoituksen pohjalta). Mikäli ilmoitettu aika ylittyy toistuvasti, laskutus tapahtuu korkeamman tuntimäärän mukaisesti.

Iltapäivätoiminnan lomakkeet ja ohjeet löydät Orimattilan pedanet sivuilta.

**YHTEYDENPITO**

**HUOMIOITHAN, että koululle toimitetut viestit EIVÄT AUTOMAATTISESTI KULKEUDU ILTAPÄIVÄTOIMINTAAN vaan poikkeuksista on ilmoitettava AINA SUORAAN ILTTIKSEEN!**

Iltapäivätoiminnan aikana lapset ja ohjaajan tavoittaa tiedotteen lopussa olevien yhteystietojen mukaan. Iltapäivätoiminnan ohjaaja on tavoitettavissa päivittäin noin klo 12-17. Whatsapp-viestit tai tekstiviestit toimivat parhaana viestittelyn kanavana ohjaajan kanssa.

On tärkeää, että myös ilttiksessä pysytään ajantasalla muutoksista ja lapsen hyvinvoinnista. Huolehdithan, että ohjaajalla on riittävät tiedot lapsen tilanteesta (esim. sairaudet, kulkemisesta, poikkeuksellisista tulo- ja lähtöajoista, jos lapsen noutaa joku muu kuin vanhemmat, lomamatka jne..).

Ohjaajien esimiehenä toimii ja laskutusta hoitaa Ampun 4H -yhdistyksen toiminnanjohtaja (tiedot lopussa). Otathan rohkeasti yhteyttä mieltä askarruttavissa asioissa!

**KULKEMINEN JA HAKEMINEN**

Ilttisohjaajan on AINA tiedettävä miten lapsi kulkee ilttiksestä kotiinsa, tullaanko hänet noutamaan ja kenen toimesta. Huolehdithan siis, että ohjaajalla on tieto kunkin päivän osalta, miten ja monelta lapsi kulkee ilttiksestä. Iltapäivätoiminta päättyy viimeistään klo 17 (tai mahdollisesti lyhyempänä osallistumisaikana haetun tuntimäärän mukaan).

**SAIRAUSTAPAUKSET ja POISSAOLOT**

**Ilmoita AINA lapsen poissaolosta iltapäivätoimintaan viestillä tai soittamalla.** **Huomioithan, että poissaolon ilmoittaminen opettajalle tai kouluun ei automaattisesti kulkeudu iltapäivätoimintaan vaan ilmoitus tulee AINA tehdä erikseen iltapäivätoimintaan!**

Lapsen terveyttä ja turvallisuutta koskeva esitietolomake tulee palauttaa iltapäivätoiminnan ohjaajalle ensimmäistä kertaa iltapäivätoimintaan tultaessa tai mahdollisimman pian. Lomake löytyy myös pedanetistä.

Huomioithan, että on oleellista ilmoittaa, onko lapsi poissa iltapäivävoiminnasta sairaudesta vai jostain muusta syystä johtuen. Jos lapsen sairaudesta aiheutuva poissaolo kestää kalenterikuukauden aikana yli 10 päivää, maksusta peritään puolet. Jos lapsi ei osallistu muusta syystä iltapäivätoimintaan koko kalenterikuukautena, maksuna peritään puolet kuukausimaksusta. Lue laskutuksesta tarkemmin kaupungin pedanetistä löytyvästä iltapäivätoiminnan oppaasta.

**VAATTEET JA MUU OMAISUUS**

Lapsella tulee olla riittävästi varavaatetta esimerkiksi pussukassa omassa naulakossa. **Ulkoilemme mahdollisuuksien mukaan päivittäin** myös kehnommalla kelillä! **Huolehdittehan siis säänmukaisesta vaatetuksesta!** On paljon mukavampaa ulkoilla, kun vaatetus on säänmukainen. Sukat kastuvat ja sormet palelevat talvella helposti! Huomaathan, että etenkin märällä kelillä vaatteet saattavat kastua jo koulupäivän aikana, joten tuolloin on hyvä varata mukaan vaikka kahdetkin varasukat, hanskat ym. Lapsella on hyvä olla käytössään sisätossut.

Iltapäivätoiminnassa on monipuolisesti leikki- ja askarteluvälineistöä. Lapset voivat ohjaajan kanssa erikseen sovittaessa ottaa halutessaan mukaansa omia leluja tai kirjoja. Huomioittehan, että omat lelut tai kotoa tuodut muut tarvikkeet, kuten vaatteet ovat lasten / perheen vastuulla.

Otamme vastaan myös lelu-, kirja- ja askarteluvälinelahjoituksia läpi koko lukuvuoden! Omien puhelinten käyttö on sallittua vain ohjaajan luvalla, joten ilttisaikana tavoitat lapsen ilttiksen puhelinnumerosta.

**LASKUTUS**

Ampun 4H -yhdistys laskuttaa iltapäivätoimintaan osallistumisesta ilmoittautumisen yhteydessä ilmoitettujen yhteystietojen mukaan. Osoitteenmuutoksesta on ilmoitettava iltapäivätoimintaan, tiedot eivät päivity meille koulun tai osoiterekistereiden kautta.

Lasku lähetetään kuukausittain postitse, ja se erääntyy laskutettavan kuukaudesta katsottuna seuraavan kuun noin 15. päivänä. Noudatathan huolellisesti laskuun kirjattuja ohjeita. Laiminlyödyt maksut siirtyvät perintään.
Mikäli toimintamaksut tuottavat haastetta, haethan kaupungilta maksun kohtuullistamista tai maksuvapautusta. Neuvomme tässä mielellämme!

**MIKÄ AMPUN 4H -yhdistys?**

Ampun 4H -yhdistys ry on poliittisesti ja uskonnollisesti sitoutumaton yhdistys, joka toimii Orimattilan, Myrskylän, Lapinjärven, Pukkilan, Kouvolan ja Iitin alueella. Tuotamme iltapäivätoimintaa Orimattilan kaupungille sopimuksen mukaisesti. Iltapäivätoimintamme on 4H -arvojen mukaista, lapsia kannustetaan ja tuetaan tekemällä oppimiseen! Yhdistyksemme järjestää monipuolista harrastustoimintaa (mm. kerhoja ja leirejä) koulujen iltapäivätoiminnan lisäksi.
Tarkemmin yhdistyksen toimintaan voit tutustua kotisivuillamme: ampu.4h.fi.

**Vuorenmäen koulun iltapäivätoiminta** puh. 050 366 6880
**Tönnön koulun iltapäivätoiminta** puh. 050 367 8688

**Myllylän koulun iltapäivätoiminta puh. 050 368 8005**

**Laskutus ja esimiestehtävät** ampu@4h.fi, puh. 0400 418 761
**Muutokset ja päätökset** Orimattilan kaupungin iltapäivätoiminnan koordinaattori tuomo.karjalainen@orimattila.fi puh. 044-7813593

**Iloista iltapäivätoiminnan lukuvuotta toivotellen Ampun 4H -yhdistyksen väki!**